自閉症

自閉症，又叫做孤獨症，一般被人歸類為一種由於神經系統失調導致嘅發育障礙。佢嘅病徵包括唔正常嘅社交能力、溝通能力、興趣同埋行為模式。

自閉症嘅根本病因，而家都重係謎。好多研究人員懷疑：自閉症係由基因控制，再由環境因素觸發嘅。環境因素所扮演嘅角色係乜嘢，目前未有定論，但係研究人員就發現七個經常出現喺自閉症病人身體裏面嘅基因組。

美國國家精神衞生學院保守估計：喺美國每1000人裏面會有5到6個人有自閉症。總括來講，男性患自閉症嘅比率高過女性三到四倍，但係女性發病嗰陣時病徵會嚴重過男性。聯合國發佈嘅數據表明，全球每150人就有一個有唔同程度嘅自閉症。診斷嘅基礎係一系列嘅精神病學原則，同時有一啲臨床測試可以協助斷症。

自閉症冇明顯嘅生理特徵，因此斷症需要完整嘅身體同埋神經評估。根據《精神疾病診斷與統計手冊》同埋《國際疾病傷害及死因分類標準》嘅定義，一定要喺三歲之前出現語言同埋社交發展遲緩，先至算係自閉症。部分自閉症患者可以通過診療、實習同埋特殊教育來改善佢哋嘅社交能力，從而可以參與主流教育同埋社交活動。但係從現時嘅醫療科技水平來講，要完全根治自閉症重係無可能嘅。

強迫症
學者症候群

病